MA ///Unelmahäiden Ullan ja Janin rakkaustarina olisi voinut loppua heti alkuunsa - Tavatessa Ulla odotti toisen miehen lasta
Unelmahäiden Ullan ja Janin rakkaustarina olisi voinut loppua heti alkuunsa - Tavatessa Ulla odotti toisen miehen lasta
09.04.2018 klo 16:31
Tämänkertaisen Unelmahääparin tarina ei ole tavallisimmasta päästä. Häätkin ovat lupsakan rennot.
Tuusniemeläisen Ulla ja Jani Happosen rakkaustarina ei alkanut aivan tavallisissa merkeissä.
Ullalla oli heti romanssin alkumetreillä Janille painavaa kerrottavaa.
Parin häät nähdään TV5:n Unelmahäissä.
Tuusniemeläisen Ulla ja Jani Happosen rakkaustarina sai alkunsa joulukuussa 2012. He tapasivat paikallispubissa Riistavedellä. Ulla oli jo poistumassa pubista, kun Jani onnistui houkuttelemaan hänet kuskiksi itselleen ja kaverilleen. Lempi alkoi leiskua heti ensitapaamisen jälkeen.
- Kolahti ihan lopullisesti, Jani toteaa ykskantaan TV5:n Unelmahäiden maanantain jaksossa.
Rakkaustarinaa ei hidastanut se, että Ulla, 25, oli raskaana toiselle miehelle.
Janille, 34, isyys oli entuudestaan tuttua. Hänellä on aiemmasta suhteestaan nyt kouluikäiset lapset Liinu ja Aapo. Ulla ja Jani jakoivat odotuksen ja suhde jatkoi kehittymistään.
- Tosi hienosti Jani otti raskauden. Paijaili aina mahaa ja olevinaan tiesi, mitenkä päin se on siellä.
Ullan ja Janin elämä on ollut myllerryksessä häitä edeltävänä vuotena. TV5
Kosinta makkaraperunoilla
Oulan ristiäispäivää seuranneena päivänä he olivat Kuopiossa hurvittelemassa, kun lapsenvahtikin oli järjestynyt.
- Kosin Ullaa kello 05 Kuopion torilla. Tais olla vielä jotkut makkaraperunat siinä vieressä pöydällä, Jani kertaa koruttomasti.
Ulla ajatteli, että Jani ei seuraavana päivänä muista koko kosintaa. Huomenissa Jani kuitenkin varmisti, että vieläkö Ulla on samaa mieltä.
Kaksikko muutti Tuusniemelle Janin vanhemmilta vapautuneeseen omakotitaloon. Perhekin on sittemmin kasvanut vielä kahdella pojalla. Väinö syntyi 2014 ja Roope 2016. Isäntä arvelee, että neljättä lasta ei ainakaan ihan heti tule.
Sulhanen asteli papin eteen rennosti hattu päässään. TV5
Unelmahäissä nähtävää avioliiton siunaamista ja hääjuhlaa edeltäneenä vuotena rakastavaisten elämässä on tapahtunut paljon isoja asioita. Pari vihittiin maistraatissa sen jälkeen, kun Ullaa rupesi kiusaamaan, että pojilla oli eri sukunimi kuin Janilla. Samalla Ullastakin tuli Happonen.
Kaksikko myös ryhtyi yrittäjäksi vuokraamalla itselleen samaisen pubin, jossa aikoinaan 2012 kohtasivat. Yrittäjyys ja lapsiperheen arki veivät voimia. Ullalla todettiin diabetes, jonka puhkeamiseen Jani arvelee stressin vaikuttaneen.
Lisää stressiä tuovat hääjärjestelyt. Hääkutsut elokuisiin häihinsä pari askaroi hyvissä ajoin keväällä. Hääpaikaksi valikoituu paikallisen metsästysseuran maja.
Muutoin hääjärjestelyiden kanssa pääsee tulemaan kiire. Morsian muistaa parikin kertaa, että hääkakku on huolehtimatta. 30 munan kakkua ryhdytään vatkaamaan häiden aattona. Koristelu jää hääpäivänä miesväen harteille.
- Kakku oli ihan sikaruman näköinen, mutta hyvänmakuinen, morsian sanoo.
Katsojat yhtynevät hänen mielipiteeseensä kakun ulkonäöstä.
Mutkaton hääpari ei anna persoonallisen yksityiskohdan pilata suurta juhlaansa. Rento tunnelma välittyy katsojillekin, kun juhlajuomaa nauttinut häävieras villiintyy kameramiehen takalistosta.
Hyvissä häissä sattuu ja tapahtuu. Ja pääasiahan oli, että hääpari asteli Myrskyluodon Maijan sävelten tahdissa papin eteen saamaan siunauksen liitolleen.
Ulla ja Jani astelivat Myrskyluodon Maijan sävelten tahdissa saamaan papin siunauksen avioliitolleen, jonka he olivat jo vuotta aiemmin solmineet maistraatissa. TV5